Inflasie nou hoogste in 5 jaarArgieffoto bloot ter illustrasie. (Foto: Unsplash) Jou oë bedrieg jou nie: Brood, olie en vleis hét die afgelope paar maande nes brandstof al duurder geword. Die jaarlikse verbruikersprysindeks (VPI) het in Mei tot 6,5% – bo die Reserwebank se teiken van tussen 3% en 6% – gestyg nadat dit in April en Maart op 5,9% te staan gekom het. Die jongste VPI is die hoogste sedert Januarie 2017, toe die inflasiekoers tot 6,6% geskiet het. Wat ŉ maand-tot-maand-basis betref, het die VPI in Mei met 0,6% gestyg. Statistieke SA (StatsSA) sê die hoë brandstofprys is steeds grootliks te blameer vir die hoë VPI. Vervoer, kos en nie-alkoholiese drankies was verantwoordelik vir net meer as die helfte van die jaarlikse VPI nadat skerp prysstygings in dié kategorieë aangeteken is. Sou die impak van brandstof van Mei se VPI-lesing verwyder word, sou die VPI met 5,1%, eerder as 6,5% toegeneem het. Die prys van diesel het tussen April en Mei met 8,1% gestyg. Die gemiddelde prys van ’n liter diesel het in Mei verlede jaar R16,20 bereik. Dit het toe R729 gekos om ’n 45 liter-tenk vol te maak. Twaalf maande later sal dit jou R1 065 uit die sak jaag om dieselfde tenk vol te maak, met die gemiddelde prys wat nou op R23,67 per liter staan. Petrolpryse het tussen April en Mei met 0,7% afgeneem. Petrol was egter, ten spyte van hierdie afname, byna 27% duurder as wat dit in Mei 2021 was. Die prys van kos en nie-alkoholiese drankies het tussen April en Mei met 2,1% gestyg. Dit is die grootste maandelikse styging sedert Februarie 2016, toe ’n maandelikse styging van 2,1% ook aangemeld is. Die land het in daardie stadium gebuk gegaan onder ’n erge droogte. Vette, olies en graanprodukte raak ook al duurder. Sonneblomolie is byna 40% duurder as wat dit ’n jaar gelede was, terwyl die prys van sonneblomolie tussen April en Mei met 16,1% gestyg het. Die prys van brood en graanprodukte het van April tot Mei met 3,4% gestyg. Dié prys het in ŉ jaar se tyd met 8,4% toegeneem. Mieliemeel was in Mei 5,1% duurder as in April en ’n witbrood 3,7% duurder. Die prys van vleis het intussen met 9,4% van April tot Mei toegeneem. Jaarlikse vleisinflasie het sedert November 2020 bo die 6%-kerf gebly. Die prys van gevriesde hoenderporsies en kookvleis het vanaf Mei 2021 tot Mei 2022 met onderskeidelik 13,7% en 12,2% gestyg. If you feel that prices have been rising, you're not imagining things! These are the products that have risen the most in price. Read more here: https://t.co/WbCtQ5ZqPF#StatsSA #CPI #inflation pic.twitter.com/plzgSX0Gi6 — Stats SA (@StatsSA) June 22, 2022